เลขาธิการคณะกรรมการการอุดมศึกษา กระทรวงศึกษาธิการ ชี้แจงระบบการรับเข้าศึกษาในสถาบันอุดมศึกษา หรือ TCAS
นายสุภัทร จำปาทอง เลขาธิการคณะกรรมการการอุดมศึกษา กระทรวงศึกษาธิการ กล่าวถึงกรณีที่มีการระบุว่า ตามที่กระทรวงศึกษาธิการ มีนโยบายให้สถาบันผลิตครูกลับมาเปิดสอนหลักสูตร 4 ปี เริ่มตั้งแต่ปีการศึกษา 2562 เป็นต้นไป ทำให้เกิดผลกระทบกับการปรับหลักสูตรของมหาวิทยาลัยฯ และการรับสมัครนักศึกษาในปีการศึกษา 2562 เพราะมาตรฐานวิชาชีพครูและร่างหลักสูตรมาตรฐานคุณวุฒิระดับอุดมศึกษาแห่งชาติระดับปริญญาตรี ที่สถาบันผลิตครูต้องนำมาใช้ในการปรับหลักสูตร พึ่งได้รับความเห็นชอบจากที่ประชุมคณะกรรมการคุรุสภา ทำให้กระบวนการต่างๆ จะประกาศใช้ได้ช่วงเดือนกุมภาพันธ์ 2562 ซึ่งจะทันกับการรับสมัครทีแคสรอบ 2 ทางมหาวิทยาลัยฯ จึงประกาศงดรับนักศึกษาในคณะครุศาสตร์ผ่านระบบทีแคสรอบแรกและนักศึกษาโครงการผลิตครูคืนถิ่น เพราะยังไม่มีความชัดเจนว่าโครงการนี้จะต้องใช้หลักสูตรกี่ปี
 

เลขาธิการคณะกรรมการการอุดมศึกษา กระทรวงศึกษาธิการ ชี้แจงว่า ระบบการรับเข้าศึกษาในสถาบันอุดมศึกษา หรือ TCAS ดำเนินวิธีการคัดเลือกโดยที่ประชุมอธิการบดีแห่งประเทศไทย (ทปอ.) มีการรับเข้าในปี 2562 รวม 5 รอบ ประมาณเดือน ธ.ค. 2561  มี.ค. 2562 พ.ค.2562 มิ.ย.2562 และเดือน ก.ค. 2562 ตามลำดับ โดยรอบที่ 2 และ 3 จะใช้คะแนนสอบ ส่วนรอบอื่นๆ อาจใช้ PORTFOLIO สอบสัมภาษณ์ โควต้า ฯลฯ
ปัจจุบันสถาบันอุดมศึกษาเปิดสอนหลักสูตรครุศาสตร์/ ศึกษาศาสตร์ (หลักสูตรครู) 5 ปีเท่านั้น และมีมหาวิทยาลัยกลุ่มหนึ่งกำลังพัฒนาหลักสูตรครุศาสตร์/ศึกษาศาสตร์ เป็นหลักสูตร 4 ปี ซึ่งคาดว่าจะทำหลักสูตรครู 4 ปี เสร็จในเดือนกุมภาพันธ์ 2562 จากนั้นจึงจะประกาศรับสมัครนักศึกษา ดังนั้น มหาวิทยาลัยสามารถเลือกสอนในหลักสูตรครูแบบ 4 ปี หรือ 5 ปีก็ได้
ดังนั้นในระบบ TCAS เพื่อรับเข้าศึกษาในปีการศึกษา 2562 หากมหาวิทยาลัยเปิดสอนหลักสูตรครู 5 ปี สามารถเปิดรับตามระบบ TCAS ได้ทันที ตั้งแต่รอบที่ 1 – 5 ส่วนมหาวิทยาลัยที่จะเปิดสอนหลักสูตรครู 4 ปี ซึ่งหลักสูตรจะเสร็จในเดือนกุมภาพันธ์ 2562 จึงเปิดรับตามระบบ TCAS ได้ในรอบ 2 – 5 
กรณีโครงการผลิตครูคืนถิ่นเป็นโครงการที่คัดเลือกนักศึกษาครูที่มีศักยภาพสูง (เกรด 3.00 ขึ้นไป) โดย สกอ. ไม่ได้กำหนดว่าต้องเป็นหลักสูตรครู 4 ปี หรือ 5 ปี แต่ต้องเป็นหลักสูตรครูที่มีคุณภาพสูงในสาขาวิชานั้นและมีผลผลิต (บัณฑิตครู) ที่มีศักยภาพและสมรรถนะตามที่โครงการผลิตครูคืนถิ่นกำหนด จึงขึ้นอยู่กับคุณภาพการจัดการเรียนการสอนของมหาวิทยาลัยเป็นสำคัญ